KRAVSPECIFIKATION:

# Renholds - og Omkostningsanalyse jf. engangsplastikdirektivets oprydningsansvar

# OPGAVEBESKRIVELSE

## Baggrund for opgaven

Engangsplastikdirektivet[[1]](#footnote-1) (Single-Use Plastics Directive, herefter (SUPD) trådte i kraft den 3. juli 2019. I direktivet anvendes forskellige virkemidler fra produkttype til produkttype, som er omfattet, og direktivkravene træder løbende i kraft frem til 1. januar 2025. Direktivet spænder bredt ift. berørte sektorer og berørte brancher - fra convenience- og take-away-branchen til fiskerisektoren og tobaksindustrien.

Et af virkemidlerne i direktivet er udvidet producentansvar på udvalgte produkttyper, herunder et krav om oprydningsansvar, hvor producenter af de udvalgte produkttyper skal kompenserer kommunerne og staten, for at varetage opgaven med renhold.

Denne analyse skal bidrage til at etablere en opgørelse over de reelle henkastede mængder og omkostningerne til renhold hos kommuner og stat.

## Opgavens formål

Fra tidligere rapport om kortlægning af omkostninger ved SUPD[[2]](#footnote-2) var forventningen, at de erhvervsøkonomiske konsekvenser ved implementering af engangsplastikdirektivets producentansvar og oprydningsansvar[[3]](#footnote-3) ville være betydelige. Kommunerne står for en stor del af opgaverne med renhold i dag, dvs. tømning af offentlige skraldespande og opsamling af henkastet affald. Disse aktiviteter er ofte en del af andre aktiviteter i kommunen f.eks. rengøring af offentlige toiletter, fjernelse af graffiti og ukrudt bekæmpelse. Omkostningerne til renhold kan derfor umiddelbart ikke identificeres ud fra kommunernes budgetter. Disse problemstillinger skal denne analyse se nærmere på.

Opgaven har overordnet til formål at foretage en renholds- og omkostningsanalyse, som skal bidrage til implementeringsarbejdet med engangsplastikdirektivet. Konkret skal resultaterne indarbejdes i den fremtidige gebyrberegning vedrørende producentansvar og oprydningsansvar på filtre til tobaksvarer samt producentansvar vedrørende de øvrige SUP-produkter.

## Succeskriterier

Succeskriterierne for denne opgave er at:

* Få foretaget en ny og uddybende analyse i tråd med rapporten fra 2020, af hvilke mængder og typer af produkter omfattet af SUPD, der opsamles ved renhold og tømning af offentlige skraldespande, samt hvordan omkostninger til renhold opgøres i kommunerne i dag, herunder også overblik over hvilke aktiviteter, der reelt indgår i udgifterne til renhold f.eks. nyttejob og flexjob. Undersøgelsens data skal være direkte sammenlignelige med data fra rapporten i 2020, men også tilvejebringe ny og mere detaljeret viden.
* Få estimater af høj kvalitet over mængderne i vægt og antal af de enkelte produkttyper, omfattet af SUPD, som indsamles ved henholdsvis tømning af offentlige affaldsbeholdere, og oprydning af henkastet affald i det offentlige rum, herunder også vådservietter og balloner. Estimaterne skal medvirke til at gøre datagrundlaget for fremtidige gebyrberegninger så valide som muligt.
* Få estimater af høj kvalitet af faktiske oprydningsomkostninger for kommunerne og relevante myndigheder for hver enkelt produkttype omfattet af SUPD, herunder også udgifter til renhold udført af personer ansat i f.eks. flex-og nyttejob m.m. samt materiel.
* Få estimater af høj kvalitet over antal af producenter af de enkelte produkttyper omfattet af SUPD samt estimerede markedsførte mængder pr. produkttype.
* Få estimater af høj kvalitet over samlet vægt af affald efter forbrug af tobaksvarer med filtre og filtre, der markedsføres til anvendelse i kombination med tobaksvarer, der indsamles som henkastet affald og via offentlige affaldsindsamlingssystemer.
* Få en endelig samlet rapport på dansk, hvor den opdaterede data er direkte sammenlignelig med data fra den tidligere rapport. Ny viden skal fremstilles i et format, hvor det fremover kan bruges som sammenligningsgrundlag. Rapporten skal også indeholde en fyldestgørende sammenfatning leveret i Miljøstyrelsens rapportskabelon samt et resumé på engelsk.

## Opgavens indhold

Opgavens indhold består i at udarbejde en udvidet kvalificering af omkostninger forbundet med renhold af offentlige arealer, som varetages af Kommunerne, Naturstyrelsen og Vejdirektoratet[[4]](#footnote-4). Dette kræver en konkret analyse af de faktiske omkostninger til renhold, som kommunerne og staten har i dag, og dermed hvilke omkostninger, som producenterne vil skulle dække gennem udvidet producentansvar og oprydningsansvar.

Opgaven skal bibringe data om hvilke omkostninger til aktiviteter og oprydningsudstyr som f.eks. manuel oprydning, bortskaffelse, fejemaskiner, samt løn til personale, herunder også ansatte i flex-og nyttejob m.m., som i dag er omfattet af de forskellige kommuners og statens renholdelsesbudget.

Opgaven skal i øvrigt også bibringe data om hvordan oprydningsaktiviteter prioriteres på forskellige lokationstyper i kommunerne og staten.

Opgørelsesmetoden skal i øvrigt følge den tidligere anvendte metode jf. rapport (2020)[[5]](#footnote-5) for at sikre et sammenligningsgrundlag for fremtidige målinger. Ved at anvende en skalérbar metode, kan Miljøstyrelsen følge udviklingen af henkastet og indsamlet affald og dermed i nogen grad effekten af oplysningstiltagene. En dybdegående analyse af renholdsomkostninger, som indeholder metoder, data og output, er fortsat nødvendig, fordi mange af de offentlige myndigheder, der varetager renhold, ikke har opgørelser for mængder og omkostninger på det nødvendige detailniveau.

Denne kortlægning skal sikre data om omkostninger forbundet med renhold af henkastet affald, samt affaldsbehandling af indsamlet affald som defineret i direktivet, samt grundlag for dialog med relevante interessenter. Følgende arbejdspakker skal gennemføres i dette projekt:

*Arbejdspakke 1 – Mængder henkastet affald og indsamlet affald*

Der skal udarbejdes en ny og uddybende analyse i tråd med rapporten fra 2020.

Rapporten skal frembringe viden om, hvilke mængder af de forskellige typer af produkter omfattet af SUPD der opsamles ved henholdsvis renhold og tømning af offentlige skraldespande, herunder også mængden i stk. og vægt af henkastede balloner og vådservietter. Mængderne skal fremgå i både stk. og vægt for hver af de omfattede typer af produkter, og skal kunne henføres til lokationstyper. Begrundelsen for opdelingen i de valgte lokationstyper skal fremgå af rapporten.

Data ønskes frembragt ved brug af eksisterende data og undersøgelser, herunder også viden opnået af frivillige aktører, men også ved udførelse af en repræsentativ affaldsanalyse af indsamlet affald fra offentlig skraldespande, samt opsamlede mængder henkastet affald på offentlige arealer.

Analysen skal indeholde data for hver af produkttyperne der er omfattet af SUPD, samt overordnede konklusioner og kommentarer om andet affald, der ikke er omfattet af SUPD, så der opnås detaljeret viden om SUP produkterne, men i en kontekst af det øvrige affald.

Analysen skal være repræsentativ for forskellige kommunetyper, og inkludere deres indbyggertal, så der opnås et realistisk generelt estimat af mængder pr. indbygger. Det skal fremgå i hvilken periode analysen er udført, og hvor repræsentativ perioden skønnes at være.

Analysens data skal være direkte sammenlignelige med data i rapporten fra 2020, men også gerne tilvejebringe ny og mere detaljeret viden, der kan indgå som sammenligningsgrundlag med fremtidige data.

Desuden skal rapporten indeholde et estimat over mængderne af tobaksfiltre opgjort i antal ved håndopsamling og maskinelt renhold (så vidt det er muligt). Dette skal ske gennem dataindsamling fra tidligere undersøgelser samt dialog og interviews med relevante interessenter, som kommuner, organisationer og evt. andre frivillige aktører.

*Arbejdspakke 2 – Omkostninger ved renhold*

Denne arbejdspakke bygger videre på resultaterne fra Arbejdspakke 1 for at sikre høj kvalitet af estimatet af oprydningsomkostningerne. Yderligere vil omkostningsopgørelserne, sammenholdt med mængdeangivelserne (Arbejdspakke 1), spille ind i beregningsgrundlaget for gebyret for de enkelte produkttyper.

Der skal i denne arbejdspakke udarbejdes et estimat af kommunernes og statens faktiske omkostninger forbundet med oprydning af henkastet affald og indsamling i det offentlige rum af de produkttyper, som er omfattet af SUPD, fordelt på lokationstyper.

Der skal være en uddybende beskrivelse af hvordan omkostninger til renhold opgøres i kommuner og hos øvrige relevante myndigheder i dag, herunder også hvilke aktiviteter der reelt indgår i udgifterne til renhold.

Der skal inddrages relevante og rimelige omkostninger jf. SUPD, f.eks. til indsamlingsmateriale, transport og behandling af affaldet, samt arbejdskraft, herunder også udgifter til personer ansat i f.eks. nyttejob og flexjob.

De enkelte omkostningselementers andel af de samlede omkostninger skal fremgå tydeligt i rapporten.

Undersøgelsens data skal være direkte sammenlignelige med data fra rapporten i 2020, men også gerne tilvejebringe ny og mere detaljeret viden.

Arbejdspakken skal løses gennem tæt samarbejde og i dialog med kommuner og relevante myndigheder.

**1.5 Leverancer**

I løbet af projektperioden skal der indleveres to opsummeringer af resultaterne fra hver af de to arbejdspakker. Den endelige rapport skal indleveres ved den endelige frist fredag d. 14. juli 2023 til kommentering.

Den sidste leverance er en afsluttende og sammenfattende rapport indeholdende de fulde udgaver af hver arbejdspakke på dansk og leveret i Miljøstyrelsens rapportskabelon. Denne endelige leverance skal indeholde en kort sammenfatning af resultaterne fra hver enkel arbejdspakke, samt en kort sammenfatning for det samlede projekt.

## Generelle krav

Leverandøren skal overholde krav og beskrivelser i denne kravspecifikation.

* Tilbudsgivers løsningsbeskrivelse skal bestå af en udførlig tids- og projektplan for aktiviteter inkl. møder og leverancer. Desuden skal beskrivelsen indeholde begrundelser for konkrete valg, og prioriteringer.
* Tilbudsgiver skal levere en plan over tidsforbrug fordelt på deltagere og delopgaver.
* Der skal i løsningsbeskrivelsen være en betalingsplan, som fastsætter bagudrettet fakturering ved den endelige leverance. Eventuelle ønsker om ratebetaling skal anføres i tilbuddet.
* Tilbudsgiver skal oplyse, hvordan de har tænkt sig at kvalitetssikre opgaven.
* Leverancen skal inden for den fastsatte tidsramme og budget opfylde Miljøstyrelsens behov bedst muligt.

## Krav til kvalitetssikring

Der er tale om et projekt, som skal udføres gennem tæt samarbejde mellem Leverandør og Miljøstyrelsen. Miljøstyrelsen har ret til løbende at kontrollere leverancens niveau og kvalitet. Materiale der leveres til Miljøstyrelsen, skal kvalitetssikres af Leverandør inden levering til Miljøstyrelsen.

Det er et krav, at alle leverancer i forbindelse med dette projekt gennemgår en kvalificeret kvalitetssikring. Alle faktuelle oplysninger i afrapporteringen skal tydeligt have angivet kildehenvisninger, og det skal desuden tydeligt fremgå hvilke dele af teksten, der er konsulents vurdering og fortolkning, eller som er udtryk for forskellige interessenters holdninger og ønsker.

Tilbudsgiver skal beskrive hvordan deres kvalitetssikring gennemføres ved at inddrage en kort beskrivelse af den forventede procedure for kvalitetssikring i tilbudsmaterialet.

# ORGANISERING

## Organisering og aktørinddragelse

Miljøstyrelsen er projektejere og træffer dermed de endelige beslutninger om prioritering vedrørende kvalitet, ressourcer, tid og eventuelle ændringer i opgavens indhold.

Leverandøren er projektleder og udviser ejerskab og engagement. Projektet kan gennemføres ved brug af underleverandør. Valget af underleverandør skal godkendes af Miljøstyrelsen. Alle beslutninger i forbindelse med projektets opbygning skal godkendes af Miljøstyrelsen. Miljøstyrelsen har den direkte dialog til Leverandøren. Leverandøren har den primære og direkte kontakt til eventuelle underleverandører, interessenter og andre relevante for projektet. Ved afvigelser fra tidligere aftalte planer, f.eks. i forhold til tid eller indhold, skal Miljøstyrelsen kontaktes så hurtigt som muligt, og fremlægges alternativer, så Styrelsen kan træffe et oplyst valg om den videre fremdrift.

## Afrapportering og kommunikation

Ved opstartsmødet aftales blandt andet tidsplan og dato for leverancer, samt struktur for rapporten.

Leverandøren skal afrapportere ved levering af udkast af arbejdspakker i form af en kort skriftlig status til Miljøstyrelsen angående fremdriften af det fulde projekt. Desuden afholdes der, foruden projektmøder mellem Leverandøren og Miljøstyrelsen omhandlende status på opgaven og fremgangen, også ugentlige tilbagemeldinger mellem Leverandøren og Miljøstyrelsen, enten skriftligt eller telefonisk. Der afholdes 2-3 statusmøder mellem Leverandøren og Miljøstyrelsen omhandlende status på opgaven. Det er Leverandøren, som agerer sekretær ved statusmøder.

Møder med Miljøstyrelsen skal forventes afholdt i Odense eller via Teams, medmindre der er behov for inddragelse af Miljøministeriets Departement, hvorved møder undtagelsesvis kan afholdes i København. Både interne regler fastsat hos Miljøstyrelsen og Leverandør skal overholdes samt eksterne regler på området.

## Økonomi og betalingsplan

Der er til opgaven afsat et budget på maksimalt 900.000 kr. ekskl. moms. Vederlaget dækker alle omkostninger vedrørende projektets udførelse ekskl. moms, hvilket også indbefatter transportomkostninger, hotelophold, kontorhold og alle øvrige omkostninger forbundet med projektløsningen.

Miljøstyrelsen forestiller sig, at 35-40% af midlerne til analysen skal gå til den fysiske opgørelse.

Leverandøren afregnes bagudrettet, når leverancen er godkendt af Miljøstyrelsen.

## Tidsplan

Leverandøren forventes at levere en detaljeret tidsplan inkl. statusmøder, og leverancerne af arbejdspakkerne skal udføres til de ved kontraktindgåelsen fastsatte leveringstidspunkter. Selve kontrakten udløber først, når sidste rapport er afleveret og godkendt.

Projektplanen skal tage udgangspunkt i, at sidste rapport skal leveres til Miljøstyrelsen senest den 14. juli 2023 som færdigt udkast til en rapport, hvor resultaterne er endelige.

# TILBUDSMATERIALE

## Krav til tilbudsmaterialer

Leverandøren fremsender forslag til beskrivelse af opgaveudførelsen, samt oplysninger om hvilke konsulentkategorier, som varetager delopgaverne i projektet. Dette gøres ved at fremsende CV’er (maks. to A4-sider per person) på de aktuelle konsulenter og en timepris pr. konsulentkategori. Leverandørens samlede tilbud beregnes ud fra et fast antal timer × angivne timepris per konsulentkategori.

Tilbuddet skal indeholde beskrivelse af, hvordan tilbudsgiver har tænkt sig at tilgå opgaven for de forskellige leverancer, og en detaljeret projektplan hvori tilbudsgivers bud på løsning af opgaven fremgår.

## Ordregivers ønsker til faglige kompetencer for det udførende team

Til vurdering af tilbudsgivers faglige kompetencer vægtes det særligt positivt, at tilbudsgivers projektteam har:

* Dokumenteret erfaring med informationsindhentning fra offentlige myndigheder
* Dokumenteret erfaring med økonomiske analyser
* Et godt sammensat team, hvor der er en stor, faglig bredde, herunder stærk affaldsfaglig viden.
* Dokumenteret erfaring med området omhandlende henkastet affald og affaldsindsamling.

## Afleveringsdato og evaluering

Tilbud fremsendes senest torsdag den 20. april 2023 kl. 10.00 til følgende mailadresse: nasot@mst.dk

Tilbudsgiver skal ved tilbudsfristen aflevere et samlet tilbudsmateriale, der gør Miljøstyrelsen i stand til at gennemskue de enkelte elementer af tilbudsgivers tilbud.

Eventuelle spørgsmål skal skrives på mail til nasot@mst.dk senest en uge før fristen for tilbudsfristen. Man vil få svar på fremsatte spørgsmål tre arbejdsdage inden tilbudsfristen.

De indkomne tilbud evalueres, hvorefter Leverandøren med det bedste forhold mellem pris og kvalitet tilbydes opgaven. Her vil der blive lagt vægt på løsningsbeskrivelse, tids- og projektplan, faglige kvalifikationer, timeforbrug og pris.

## Kontakt person

Nanna S. Theilgaard

nasot@mst.dk

Fuldmægtig

Miljøstyrelsen

Tolderlundsvej 5, 5000 Odense C

1. [Europa-Parlamentets og Rådets direktiv (EU) 2019/ af 5. juni 2019 om reduktion af visse plastprodukters miljøpåvirkning](https://eur-lex.europa.eu/legal-content/DA/TXT/PDF/?uri=CELEX:32019L0904&from=EN) [↑](#footnote-ref-1)
2. [Kortlægning (mst.dk)](https://www2.mst.dk/Udgiv/publikationer/2020/09/978-87-7038-231-1.pdf) [↑](#footnote-ref-2)
3. For produkttyper omfattet af direktivet: Cigaretfiltre, fødevarebeholdere, indpakningsposer og folier, drikkevarebeholdere, drikkebægre inkl. låg, letvægtsplastbæreposer, vådservietter, balloner og fiskeredskaber (fiskeredskaber er dog ikke omfattet af oprydningsansvaret [↑](#footnote-ref-3)
4. Ved renhold forstås den opgave kommunerne eller andre varetager, som dækker oprydning, indsamling, behandling og håndtering. [↑](#footnote-ref-4)
5. [Kortlægning (mst.dk)](https://www2.mst.dk/Udgiv/publikationer/2020/09/978-87-7038-231-1.pdf) [↑](#footnote-ref-5)